Duur toetse, leë stadions = verliese | Netwerk24
Deur Brenden Nel 16 Mei 2021 00:29
Die Bulle vier vroeër vanjaar met groot fanfare fees nadat hulle die Curriebeker op 'n leë Loftus Versfeld gewen het. Foto: Gallo Images
Rapport verneem die Rapid Antigen-toets – wat binne vyf minute kan bepaal of 'n persoon positief is vir Covid-19, sal aangeskaf moet word teen 'n koste van tussen R150 en R300 per toets.
Dit is een van die redes waarom baie van die voorste rugbyunies in die land tans nie te gretig is om toeskouers terug te verwelkom nie.
Rapport verneem verskeie rugbyunies het die inligting aan SA Rugby oorgedra. Dit kan beteken dat die plan om toeskouers stelselmatig weer toe te laat by provinsiale wedstryde, onwaarskynlik is. Toeskouers by die toetse en ander wedstryde van die Britse Leeus lyk in dié stadium na 'n groter moontlikheid.
"Ons het gehoop om toeskouers terug te verwelkom, maar die Covid-toetse is duur. Een opsie is om toeskouers te vra om die koste te dra, maar dit sal nie gewild wees nie," het 'n amptenaar aan Rapport gesê.
Intussen lyk dit al hoe meer asof die verwagte derde vlaag van die pandemie enige kans op toeskouers se terugkeer sal kelder.
SA Rugby beplan tans om voort te gaan sonder toeskouers, maar hoop steeds dat die regering toeskouers later sal toelaat.
"Ons het 'n plan vir 25% toeskouers, 30% toeskouers of selfs 50% toeskouers in die stadions. Ons wag net op 'n besluit. As dit kom, sal ons spring. Enige getal toeskouers sal baie help om die toer winsgewend te maak," het 'n ingeligte by SA Rugby aan Rapport gesê.
Die Leeu-toer gaan nou net in Gauteng en Kaapstad plaasvind om koste en die risiko van Covid-oordrag te verminder.